# Bangkok

### Wikipedia

Tilastoja
Pääkaupunki | Bangkok
Pinta-ala | 1 568,7 km² (68.)
Asukkaita | 6 355 144 (1.)
Asukastiheys | 4 051 as./km² (1.)
ISO 3166-2 | TH-10
Kartta

Bangkokin sinetti

Bangkok, (thaiksi กรุงเทพฯ, กรุงเทพมหานคร eli Krung Thep, Krung Thep Mahanakhon), asukkaita 6 355 144 (v. 2000)[1], on Thaimaan pääkaupunki ja suurin kaupunki. Kaupunki sijaitsee Chao Phraya -joen varrella. Bangkok on yksi Kaakkois-Aasian nopeimmin kasvavista, taloudellisesti dynaamisimmista ja sosiaalisesti kehittyvimmistä kaupungeista. Kaupunki on kasvamassa Singaporen ja Hong Kongin kilpailijaksi, mutta kärsii pahoista infrastruktuuri- ja sosiaalisista ongelmista, jotka johtuvat hillitsemättömästä kasvusta. Bangkok on yksi maailman suosituimmista turistikohteista ja sen kansainvälinen lentokenttä on Aasian vilkkaimpia.

## [muokkaa] Historia

Nykyisen Bangkokin paikalla oli asutusta jo kauan ennen kuin siitä tuli pääkaupunki. Paikalla oli pieni kauppakeskus ja satama, jota kutsuttiin nimellä Bang Makok ("Villien oliivipuiden kylä"). Joen vastakkaisella puolella oli Thonburin linnoitus ja asutuskeskus, joka tuolloin oli vielä tulevaa Bangkokia tärkeämpi. Ayutthayan tuhouduttua vuonna 1767 burmalaisten hyökkäyksessä hovi pakeni Thonburiin, josta käsin aloitettiin vastahyökkäys kenraali Taksinin johdolla. Voitettuaan burmalaiset pitkien taisteluiden jälkeen Taksinista tuli kuningas, mutta kenraali Chao Phraya Chakri syrjäytti hänet 1782.

Thonburi toimi väliaikaisena pääkaupunkina vuoteen 1782 asti, jolloin kuninkaaksi julistautunut Chakri (Rama I) halusi erottautua edeltäjästään rakentamalla Bangkokin puolelle uuden pääkaupungin. Alkoi uusi ajanjakso, Chakri-dynastian aika ja Bangkokin kausi, joka jatkuu edelleen. Uutta kaupunkia alettiin kutsua nimellä Krung Thep (Enkelten kaupunki). Bang Makok -niminen kylä lakkasi olemasta, mutta alkuperäinen nimi jäi elämään muissa kielissä. Länsipuolella oleva Thonburi liitettiin myöhemmin Bangkokin kaupunkiin.

## [muokkaa] Kaupungin täydellinen nimi

Bangkokin thaikielinen nimi on pituudessaan melko epäkäytännöllinen, joten siitä käytetään lyhennystä Krung Thep. Krung Thepin täydellinen seremonianimi on:

  กรุงเทพมหานคร อมรรัตนโกสินทร์ มหินทรายุธยามหาดิลก ภพนพรัตน์ ราชธานีบุรีรมย์ อุดมราชนิเวศน์ มหาสถาน อมรพิมาน อวตารสถิต สักกะทัตติยะ วิษณุกรรมประสิทธิ์

  Krung Thep Mahanakhon Amon Rattanakosin Mahinthara Ayuthaya Mahadilok Phop Noppharat Ratchathani Burirom Udomratchaniwet Mahasathan Amon Piman Awatan Sathit Sakkathattiya Witsanukam Prasit, mikä tarkoittaa
  "Enkelten kaupunki, mahtava kaupunki, Smaragdibuddhan asuinsija, jumalan valloittamaton kaupunki (toisin kuin Ayutthaya) Indra, maailman pääkaupunki, jolle on suotu yhdeksän arvokasta jalokiveä, onnellinen kaupunki, Kuninkaallisen Palatsin runsaus, joka muistuttaa taivaallista majaa, jossa hallitsee uudelleensyntynyt jumala, Indran antama ja Vishnukarnin rakentama kaupunki."

Paikallisille koululaisille opetetaan koko nimi, vaikkakin harva osaa selittää sen koko tarkoituksen, koska usea sana on muinainen. Useimmat thait, jotka muistavat koko nimen, muistavat sen laulun sanoista: กรุงเทพมหานคร / Krung Thep Mahanakhon (อัสนี-วสันต์ โชติกุล / Asanee-Wasan Chotikul) ja usein sanovat sen muistellen samalla laulua.

## [muokkaa] Hallinto

Kaksikamarisen kansanedustuslaitoksen vanha rakennus Anantasamakhom Throne Hall (พระที่นั่งอนันตสมาคม) Bangkokissa. Parlamentti muutti uusiin tiloihin 1974.

Hallinnollisesti Bangkok kuuluu Thaimaan 76 provinssin (changwat) joukkoon. Suur-Bangkokin vaikutusalue ulottuu Bangkokin provinssin rajojen ulkopuolelle naapuriprovinsseihin Nonthaburi, Samut Prakan ja Pathum Thani. Nykyinen provinssi muodostettiin vuonna 1972, jolloin Bangkokin provinssi - changwat Phra Nakhon - liitettiin Thonburin provinssiin.

Bangkok on Pattayan ohella ainoa, jossa kuvernööri valitaan vaaleilla. Vuodesta 2004 kuvernöörinä (ผู้ว่าราชการกรุงเทพมหานคร) on toiminut Aphirak Kosayothin (อภิรักษ์ โกษะโยธิน). Hän on demokraattisen puolueen (พรรคประชาธิปัตย์) listoilla. Hänen edeltäjänsä oli Samak Sunthornvet (สมัคร สุนทรเวช) Thaimaan kansanpuolueesta (พรรคประชากรไทย).

Bangkok jakaantuu 50 alueeseen (เขต) - vastaa amphoeta, jotka jakautuvat 154 khvaengiin (แขวง), joka taas vastaa suurin piirtein muiden provinssien tambonia.

Bangkokin kaupungintalo
Bangkokin jako alueisiin (khet)

1. Phra Nakhon
2. Dusit
3. Nong Chok
4. Bang Rak
5. Bang Khen
6. Bang Kapi
7. Pathum Wan
8. Pom Prap Sattru Phai
9. Phra Khanong
10. Min Buri
11. Lat Krabang
12. Yan Nawa
13. Samphanthawong
14. Phaya Thai
15. Thon Buri
16. Bangkok Yai
17. Huai Khwang
18. Khlong San
19. Taling Chan
20. Bangkok Noi
21. Bang Khun Thian
22. Phasi Charoen
23. Nong Khaem
24. Rat Burana
25. Bang Phlat

26. Din Daeng
27. Bueng Kum
28. Sathon
29. Bang Sue
30. Chatuchak
31. Bang Kho Laem
32. Prawet
33. Khlong Toei
34. Suan Luang
35. Chom Thong
36. Don Mueang
37. Ratchathewi
38. Lat Phrao
39. Watthana
40. Bang Khae
41. Lak Si
42. Sai Mai
43. Khan Na Yao
44. Saphan Sung
45. Wang Thonglang
46. Khlong Sam Wa
47. Bang Na
48. Thawi Watthana
49. Thung Khru
50. Bang Bon

## [muokkaa] Talous

Bangkok on Thaimaan taloudellinen ja hallinnollinen keskus. Bangkokissa on satama Chao Phraya -joen varrella. Valmisruoka, puutavara ja tekstiilit ovat tärkeimpiä vientituotteita. Teollisuustuotantoon kuuluvat riisimyllyt, sementtitehtaat, sahat, öljynjalostamot ja telakat. Kaupunki on kuuluisa korukeskus, erityisesti hopean ja pronssitöiden oston ja myynnin suhteen.

## [muokkaa] Kulttuuri

Bangkokin sivistystoimeen (koulutus, kulttuuri) kuuluu useita yliopistoja, taideakatemia, kansallisteatteri ja kansallismuseo.

Chulalongkornin yliopisto on maan vanhin. Sen perusti Rama V:n poika, kuningas Vajiravudh (Rama VI,) vuonna 1917. Sitä pidetään Thaimaan parhaimpana opinahjona. Rama IX:n tytär Maha Chakri Sirindhorn valmistui sieltä ensimmäisenä thaiyliopiston käyneenä kuninkaallisena vuonna 1977 (muut olivat aina opiskelleet ulkomailla). Yliopiston kampus sijaitsee aivan Bangkokin ydinkeskustassa lähellä Siam Squarea.

## [muokkaa] Nähtävyyksiä

Bangkok kuvattuna Bayoke II Towerista, joka on Thaimaan korkein rakennus.

### [muokkaa] Kuninkaallinen palatsialue ja Dusit

Suuri palatsi ja Wat Phra Kaeo

Alkuperäinen Bangkok sijaitsi muurien ympäröimänä Rattanakosinin (thai: เกาะรัตนโกสินทร์) saarella paikalla, jossa nykyään on kuninkaallinen palatsialue. Osia vanhasta valkoisesta muurista on jäljellä siellä täällä. Kanavat on myöhemmin täytetty, eikä aluetta voi enää tunnistaa veden ympäröimäksi. Useimmat nähtävyydet sijaitsevat vanhassa keskustassa ja Dusitin alueella, joka on 1900-luvun alussa rakennettu länsimaistyylinen laajennus kaupunkiin. Dusitissa sijaitsevat mm. Vimanmekin tiikkipalatsi (Rama V:n koti), Anantasamakhomin valtaistuinsali ja nykyisen kuninkaan Rama IX:n residenssi Chitladan palatsi. Wat Benchamabhopit (marmoritemppeli), joka on kuningas Chulalongkornin (Rama V) kuolintemppeli sijaitsee myös Dusitissa. Alueella on myös puistomainen Dusitin eläintarha.

### [muokkaa] Chinatown

Wat Traimitrin täyskultainen Buddha

Kun Bangkokista tuli pääkaupunki, paikalla asuneet kiinalaiset pakkosiirrettiin omaan kaupunginosaansa muurien ulkopuolelle, josta kehittyi Yaowarat (chinatown). Yaowarat on tunnettu kultakaupoistaan. Charoen Krung -katu johtaa kiinalaiskaupunginosaan palatsialueelta. Varkaiden markkinat (Nakhon Kasem), jossa nimensä mukaan ennen vanhaan myytiin varastettua tavaraa, sijaitsee chinatownin pohjoispäässä Yaowarat ja Charoen Krung -katujen välissä. Soi Sampeng on kolmas joensuuntainen katu. Se oli kuulu mafiajengeistään ja oopiumikaupastaan. Nykyään Sampeng on laillisen tukkukaupan keskus. Keskusrautatieasema Hualamphong (thaiksi หัวลำโพง) on kävelymatkan päässä kiinalaiskortteleista. Alueen hienoimpiin nähtävyyksiin kuuluu Wat Traimitr (Kultaisen Buddhan temppeli).

Kiinalaiskaupunginosaan länsipuolella khlongin (kanavan) toisella puolella on intialaisten ja pakistanilaisten perinteinen kaupunginosa - Pahurat, jossa on samannimiset tekstiilimarkkinat. Chao Phraya -joen rannassa länteen Pahuratista on Pak Khlongin tuoretavaramarkkinat.

### [muokkaa] Buddhalaiset temppelit

Kaupungin vanhimmat nähtävyydet ovat uskonnollisia rakennuksia, buddhalaisia temppelejä (wat), joista tunnetuimpia ovat Wat Phra Kaeo (Smaragdibuddhan temppeli), Wat Pho (lepäävän Buddhan temppeli) ja joen toisella puolella sijaitseva kaupungin tunnuskuva Wat Arun (aamunkoiton temppeli).

### [muokkaa] Banglamphu ja Khaosan Road

Rachadamnoen Klang -kadun demokratiamonumentti Banglamphussa
Turistikatu Khaosan Road

Khaosan-katu (Riisikatu) Banglamphussa lähellä suurta palatsialuetta on suosittu reppumatkaajien kohtaamispaikka. Läheisellä Rachadamnoen-kadulla on itsevaltiuden kukistumisen muistomerkki Democracy monument (Anusavari Prachathipatai). Vuoden 1972 veriset opiskelijamellakat ja 2006 Thaksinin vastaiset mielenosoitukset tapahtuivat siellä.

### [muokkaa] Silom

Bangrak ja Pathumvan
Silom Road Bangkokissa on leveä puistomainen katu

Bangrakin (Silomin) alueelle on keskittynyt paljon liiketoimintaa ja matkailupalveluita, mm. Finnairin toimisto (Worawat Building). Leveän puistokatumaisen Silomin varrella on monia hotelleja (mm. suomalaisten suosima Narai) ja ravintoloita, ja sen sivukadulla Convent Roadilla viihtyisiä kahviloita, sekä katolinen luostari Sisters of St. Paul de Chartres ja protestanttinen kirkko Christ Church. Alueella on miellyttävä kulkea, koska jalkakäytävät ovat leveitä, toisin kuin yleensä Bangkokissa.

Lumphini-puisto Silomin ja Rama IV:n risteyskohdassa on kaupungin vihreät keuhkot. Puistoalue on erittäin laaja: siellä on mm. lampia, joissa on mahdollisuus vuokrata soutu- ja polkuveneitä. Lumphini-puisto on hyvin suosittu aamulla thailaisten keskuudessa. Puiston edustalla on korkealla jalustalla kuningas Vajiravudhin muistomerkki. Lähellä puistoa Rama IV -kadulla sijaitsee maan tärkein thainyrkkeilystadion Lumphini.

Silom-kadun läheisyydessä sijaitseva Pat Pong on tunnettu yöelämästään vaikka vilkkain tyttöbaaritoiminta onkin siirtynyt Nana Plazalle ja Soi Cowboylle Sukhumvit-kadun varrelle.

### [muokkaa] Sukhumvit ja Ratchathewi

Sukhumvit-katu ja Khlong Toei

Sukhumvit-kadun (muuttuu Phloenchit-nimiseksi ennen Siam Squarea) varrelta löytyvät useimmat suurlähetystöt, myös Suomen (Amarin Plaza, 16. kerros). Siam Squarelle Pathumvanin kaupunginosaan on keskittynyt suuria ostoskeskuksia, kuten MBK ja Siam Paragon, sekä elokuvateattereita. Viimeaikoina alue on uudistunut perusteellisesti ja sen ultramoderni arkkitehtuuri ällistyttää. Jim Thompsonin, amerikkalaisen silkkikauppiaan, kotitalo edustaa vanhaa thai-arkkitehtuuria eri puolilta maata. Ratchathewin kaupunginosaan ovat sijoittuneet suositut Pratunamin vaatemarkkinat ja jättimäinen viisikerroksinen tietokonemaailma Pantip Plaza. Ilmajunaradan pohjoisen pääteaseman tuntumassa sijaitsevat suuret Chatuchak-viikonloppumarkkinat (BTS-asema: Mochit).

## [muokkaa] Liikenneyhteydet

Bangkokin ilmajunarata BTS ja metro

Vesielementti on edelleen olennainen liikkumisen väline Bangkokissa vaikkakin monet kanavat on luotu umpeen autoilijoiden hyväksi. Kaupunkia on joskus sanottu Aasian Venetsiaksi. Chao Phraya-joki on tärkeä kulkuväylä mm. vesibusseille ja tavaraliikenteelle. Kanavat eli khlongit palvelevat nekin vesiliikennettä. Nykyään pitkähäntäveneet on suunnattu pääasiassa turisteja varten.

Jatkuva kasvava autoistuminen asettaa suuria haasteita kaupunkisuunnittelulle. Kaupungin järjen rajat ylittävät liikenneruuhkat ovat maailmankuulut. Vielä 1960-luvulla kaupungissa oli toimiva raitiotieverkko, mutta se poistettiin vanhentuneena. Ruuhkautumista on yritetty lievittää rakentamalla uusia kulkuväyliä, ylikulkusiltoja ja express-teitä, mutta vaikutus on ollut päinvastainen. Kului pitkään poliittisista syistä, ennen kuin Bangkokissa päästiin jälleen nauttimaan nykyaikaisesta joukkoliikenteestä.

### [muokkaa] Skytrain

Bangkokin ilmajunarata-asema
Skytrain auringonlaskun aikaan.
Skytrain Bangkokin keskustassa

Nykyaikainen ilmajunarata BTS (Bangkok Mass Transit System) eli "skytrain" avattiin kuninkaan syntymäpäivänä 5. joulukuuta 1999. Siihen kuuluu kaksi linjaa - Sukhumvit Line ja Silom Line. Juna kulkee "ilmassa" korkeille pilareille rakennetuilla kiskoilla. Asemille noustaan jyrkkiä rappusia pitkin (hissikin löytyy). Raiteet ja asemat suunnitteli italialainen insinööritoimisto ja rakensi yhteishankeyhtiö Italian-Thai.

Avauduttuaan BTS on mullistanut kaupungin liikenteen helppokäyttöisyydellään ja nopeudellaan. Junareitin varrella olevien kiinteistöjen hinnat ovat nousseet huomattavasti ja monet ennen saavuttamattomilta vaikuttaneet paikat ovat muutaman minuutin matkan päässä. BTS palvelee kuudesta aamulla puoleenyöhön. Matkan hinnoittelu perustuu matkan pituuteen. Kolikkoautomaatit antavat liput ja henkilökunta vaihtaa setelirahaa tarvittaessa. Myös päiväpasseja on saatavilla. BTS-asema Siam toimii kahden linjan välillä vaihtoasemana. Useimmilla asemilla on kauppoja, kampaamoita ja pikaruokapaikkoja.

BTS-asemat:

Sukhumvit Line

- Mo Chit – yhteys metroon (Chatuchak Park)
- Saphan Khwai
- Ari
- Sanam Pao
- Victory Monument – Voitonmonumentti (Anusavari Chai Samoraphum)
- Phaya Thai
- Ratchathewi
- Siam – vaihto linjaan Silom Line; uloskäynnit Siam Paragoniin ja Siam Centeriin; MBK-tavaratalo
- Chit Lom – Erawanin alttari; hotelli Grand Hyatt Erawan; tavaratalot Gaysorn ja Sogo; Suomen suurlähetystö (Amarin Plaza, 16. kerros)
- Phloen Chit
- Nana – Nana Plaza -tyttöbaarialue; Nana Hotel, hotelli Grace; arabialainen kortteli
- Asok – yhteys metroon (Sukhumvit); Sheraton Grand Hotel ja Robinsonin tavaratalo; Soi Cowboy (tyttöbaarialue).
- Phrom Phong – Emporium-ostoskeskus
- Thong Lo
- Ekkamai – Itäinen bussiasema (bussit Pattayalle, Rayongiin, Chanthaburiin, Tratiin)
- Phra Khanong
- On Nut – Tavaratalo Tesco-Lotus

Silom Line

- National Stadium
- Siam – Siam Center, tavaratalot Siam Paragon ja MBK
- Ratchadamri
- Sala Daeng – yhteys metroon (Silom); Silom-katu
- Chong Nonsi
- Surasak
- Saphan Taksin – Jokibussi Chao Phraya Express (Sathon-laituri)

Skytrainin Silom-line laajenee vuoden 2007 kesäkuussa, jolloin avataan Chao Phraya -joen ylittävä osuus Saphan Taksinin asemalta Thonburiin.

[2]

### [muokkaa] Metro

Huai Khwangin metroaseman maanpäällinen paviljonki
Silomin metroaseman maanalainen laituri

Bangkokin torso maanalainen avattiin 3. heinäkuuta 2004 monien viivästysten jälkeen. Järjestelmää kutsutaan virallisesti nimellä MRTA (Mass Rapid Transit Authority), yleiskielessä rotfaifah mahanakhon (รถไฟฟ้ามหานคร) tai yksinkertaisesti rotfai taidin (รถไฟใต้ดิน). Sen tunnuksena asemilla on M-kirjain. Metron suunnitteli ja rakennutti saksalainen Siemens. Metrosta on hyvin nopeasti tullut suosittu vaikka hinnoittelu on saanut osakseen kritiikkiä. MRTA:n ja BTS:n välillä on vaihtoasemia toistensa verkkoon. Asemat ovat hyvin moderneja. Laiturit ovat keskellä ja vaunut kulkevat reunoilla tunneleissaan. Laitureilla on ovet, jotka ovat kiinni, kun juna ei ole asemalla. Metrossa toimii oma kauppaketju Metro Mall.

Metron asemat:

- Bang Sue – Bang Suen rautatieasema
- Kamphaeng Phet – Chatuchakin viikonloppumarkkinat
- Chatuchak Park – yhteys BTS-asemaan (Mo Chit)
- Phahon Yothin – Central Plaza
- Lat Phrao
- Ratchadaphisek – Hotelli Chaophya Park
- Sutthisan
- Huai Khwang – Hotellit Swissotel Concorde ja Emerald; paljon hierontalaitoksia
- Thailand Cultural Centre – tulevaisuudessa vaihtoasema metron toisen vaiheen linjaan; tavaratalot Carrefour ja Robinson; sukkulabussi uloskäynnistä E1 Thaimaan kulttuurikeskukseen
- Phra Ram 9 – Fortune Townin ostoskeskus; Tesco-Lotus (tavarataloketju)
- Phetchaburi – Japanin suurlähetystö
- Sukhumvit – yhteys BTS-asemalle Asok; hotelli Sheraton Grande; Soi Cowboy (uloskäynti E2)
- Queen Sirikit National Convention Center – Thaimaan arvopaperipörssi
- Khlong Toei
- Lumphini – Lumphinin thainyrkkeilystadion; Suan Lumin yömarkkinat; Saksan, Tanskan ja Ranskan suurlähetystöt
- Silom – yhteys BTS-asemaan (Sala Daeng)
- Sam Yan – Chulalongkornin yliopisto
- Hualamphong – Bangkokin päärautatieasema; Chinatown

Tuk-tukit kuuluvat Bangkokin katukuvaan.

### [muokkaa] Bussiasemat

Victory Monument ja sen liikenneympyrä on risteävien bussireittien kohtauspaikka. Muistomerkki pystytettiin 1940-1941 käydyn Ranskan ja Thaimaan välisen sodan kunniaksi.

Bangkokista lähtevät bussit kaikkiin ilmansuuntiin. Kaupungissa on kolme bussiterminaalia - Ekkamai (itäinen), Mo Chit-Chatuchak (pohjoinen) ja eteläinen terminaali (Bangkok Noi). Kaupungin sisäinen bussiverkosto on hyvin laaja ja vaikeaselkoinen. Sekamelskaa lisäävät vielä omistussuhteet: kunnalliset, yksityiset ja yhteiskäytössä olevat. Ilmastoiduilla vuoroilla voi olla samoja numeroita kuin tavallisilla, vaikka reitti on erilainen. Liput ovat halpoja, mutta istumapaikat vähissä. Myös bussien määränpäät on kirjoitettu yleensä vain thai-kirjaimin. Tarvitaankin erityinen bussikartta, jotta voi hyödyntää Bangkokin linja-autoreittejä monipuolisesti. Tietyillä osuuksilla, kuten Sukhumvitilla, busseilla on omat kaistansa. Busseissa kulkee rahastaja (krapau-rot-mee) eikä lippuja osteta etukäteen.

### [muokkaa] Rautatiet

Hualamphong, Bangkokin päärautatieasema, valmistui 1916

Bangkok on Thaimaan rautateiden solmukohta. Kaupungissa on kolme rautatieasemaa - Hualamphong (päärautatieasema), Vong Vian Yai (Bangkok Noi) Thonburissa ja Bang Sue (pohjoisessa).

### [muokkaa] Lentoasemat

Uusi kansainvälinen Suvarnabhumin lentoasema (thaiksi ท่าอากาศยานสุวรรณภูมิ) otettiin 15. syyskuuta 2006 rajoitettuun koekäyttöön Racha Thewassa Bang Phlin alueella Samut Prakanin provinssissa kaupungin kaakkoislaidalla. Se korvasi valmistuttuaan entisen Bangkokin kansainvälisen lentoaseman, jonka tuleva käyttötarkoitus ja kohtalo on vielä varmistamatta. Virallinen avajaispäivä, jolloin vanha kenttä lakkautettiin ja uusi otettiin käyttöön, oli 28. syyskuuta 2006. [3] Vanha Don Muangin lentokenttä luultavasti puretaan ja maa otetaan uudisrakentamisen ja liiketoiminnan käyttöön, sillä uudelle kentälle ohjataan myös kotimaan lentoliikenne.

## [muokkaa] Väestöjakauma

Tarkkaa asukasmäärää Bangkokille on vaikea antaa, koska paljon ihmisiä asuu kaupungissa laittomasti tai ovat kirjoilla synnyinseudullaan. Viimeisin väestölaskenta (2004) antaa luvun 6 500 000. Luultavasti suur-Bangkokin todellinen väkiluku on jo ylittänyt kymmenen miljoonan rajan.

Bangkokin väestöstä suurimman ryhmän muodostavat etniset kiinalaiset (50%), joiden esi-isät saapuivat maahan pääosin 1800-luvulla. Toinen puoli on alkuperäistä thai-väestöä. Intialaisperäisiä ihmisiä on noin 100 000, joista useimmilla on Thaimaan kansalaisuus. Eurooppalaisia asuu kaupungissa 45 000, amerikkalaisia 6000. 92 % asukkaista on buddhalaisia. Muslimit (6 %) ovat seuraavaksi suurin uskontoryhmä. Kristittyjä on vaivaiset 1%. Bangkok ei siis vaikuta miltään kansojen sulatusuunilta, vaan on pilvenpiirtäjien ja länsimaisen pintakiillon alla edelleen hyvin aasialainen ja thaimaalainen ja homogeeninen.

## [muokkaa] Lähteet

1. ↑ Thailand - City Population 1.4.2000
2. ↑ The Nation 12.8.2006 A new stretch of the Skytrain system across the Chao Phya River will open in June next year. The route will link Taksin Bridge station to a new station in Thon Buri. The fare for the crossing will be Bt10, but no fare on the train service will exceed Bt40. Apirat Sivapornpitak, who heads Bangkok Metropolitan Administration's Traffic and Transportation Department, Monday said the extension would be finished by the end of the year. "After that, we will test the system and then allow members of the public free rides," he said. Apirat said the official opening would be in June. The Nation
3. ↑ BBC News 14.9.2006

## [muokkaa] Katso myös

- Samut Prakan
- Thaimaan provinssit

## [muokkaa] Aiheesta muualla

Wikimedia Commonsissa on lisää materiaalia aiheesta Bangkok.

- Matkaopas aiheesta Bangkok Wikitravelissa (englanniksi)
- Bangkokin alueen kartta
- Toinen kartta (isokokoinen)
- Bangkok Bob.net - kattavat expat-sivut
- BTS:n (ilmajunaradan) omat sivut
- MRTA:n (metron) omat sivut
- Uuden lentokentän sivusto
- Chao Phraya Express Boat (jokibussiyhtiön sivut)
- Bangkokin raitiotie 1894-1968
- Bangkokin suomalaisten yhdistys

| Thaimaan provinssit

Pohjoinen: | Chiang Mai | Chiang Rai | Kamphaeng Phet | Lampang | Lamphun | Mae Hong Son | Nakhon Sawan | Nan | Phayao | Phetchabun | Phichit | Phitsanulok | Phrae | Sukhothai | Tak | Uthai Thani | Uttaradit
Koillinen: | Amnat Charoen | Buriram | Chaiyaphum | Kalasin | Khon Kaen | Loei | Maha Sarakham | Mukdahan | Nakhon Phanom | Nakhon Ratchasima | Nongbua Lamphu | Nong Khai | Roi Et | Sakhon Nakhon | Sisaket | Surin | Ubon Ratchathani | Udon Thani | Yasothon
Keskinen alue: | Ang Thong | Ayutthaya | Bangkok | Chainat | Kanchanaburi | Lopburi | Nakhon Nayok | Nakhon Pathom | Nonthaburi | Pathum Thani | Phetchaburi | Prachuap Khiri Khan | Ratchaburi | Samut Prakan | Samut Sakhon | Samut Songkhram | Saraburi | Sing Buri | Suphanburi
Etelä: | Chumphon | Krabi | Nakhon Si Thammarat | Narathiwat | Pattani | Phang Nga | Phattalung | Phuket | Ranong | Satun | Songkhla | Surat Thani | Trang | Yala
Itä: | Chachoengsao | Chanthaburi | Chonburi | Rayong | Prachinburi | Sa Kaeo | Trat

Koordinaatit: 13°45′N 100°31′E

Haettu osoitteesta http://fi.wikipedia.org../../../b/a/n/Bangkok.html

Luokat: Thaimaan provinssit | Bangkok

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Afrikaans
- العربية
- Aragonés
- Bahasa Indonesia
- Bahasa Melayu
- বাংলা
- Bosanski
- Български
- Català
- Česky
- Cymraeg
- Dansk
- Deutsch
- Eesti
- English
- Español
- Esperanto
- Euskara
- فارسی
- Français
- Gaeilge
- Galego
- 한국어
- हिन्दी
- Ido
- Íslenska
- Italiano
- עברית
- ქართული
- Latviešu
- Lëtzebuergesch
- Lietuvių
- Magyar
- Nederlands
- 日本語
- Norsk (bokmål)
- Norsk (nynorsk)
- Oyghurque
- Polski
- Português
- Română
- Русский
- Sicilianu
- Simple English
- Slovenčina
- Slovenščina
- Српски / Srpski
- Svenska
- ไทย
- Tiếng Việt
- Тоҷикӣ
- Türkçe
- Українська
- 粵語
- 中文